Finalitza la primera fase de l'Àrea Central
10 de març de 2023

L'Ajuntament de l'Eliana ha finalitzat aquesta setmana la Fase I de les obres de reordenació de l'Àrea Central, l'objectiu de la qual és prioritzar la circulació de vianants als carrers, duplicant l'espai de voreres, i substituir antigues instal·lacions d'aigua potable i enllumenat públic, així com millorar la xarxa de sanejament i pluvials. Aquest programa d'urbanisme tàctic busca pacificar el trànsit, guanyar espai segur en la vorera per al vianant i aconseguir amplàries de circulació accessibles.

Les actuacions, en les quals s’ha invertit un total de 294.879 euros als carrers Puríssima i General Pastor, han comprés la renovació, ampliació i repavimentació de les voreres, noves calçades, enllumenat d'acord amb la resta del nucli urbà i nou mobiliari format per jardineres i papereres. La segona fase del projecte, que afectarà els carrers Verge del Carme, Major i Forces Armades arrancarà l'any vinent 2024.

L'alcalde, Salva Torrent, ha signat hui la recepció de les obres al mateix temps que ha afirmat que l'Eliana camina així cap a una ciutat més amable amb els vianants.